b'\n_START_ARTICLE_\nTorpor\n_START_PARAGRAPH_\nTorpor je kratkotrajno stanje zni\xc5\xbeane presnovne aktivnosti pri toplokrvnih \xc5\xbeivalih. Je prilagoditev majhnih \xc5\xbeivali na dnevno-no\xc4\x8dni cikel nihanja temperature zraka. Majhne toplokrvne \xc5\xbeivali, kot so mali sesalci in nekateri pti\xc4\x8di (predvsem kolibriji), ne morejo ustvariti dovolj energijskih zalog, da bi bile sposobne vzdr\xc5\xbeevati visoko telesno temperaturo pono\xc4\x8di, ko niso fizi\xc4\x8dno aktivne. Zato zni\xc5\xbeajo stopnjo presnove, posledica \xc4\x8desar je zni\xc5\xbeanje telesne temperature. Pri kolibriju vrste Selasphorus rufus je lahko razlika med dnevno in no\xc4\x8dno telesno temperaturo tudi 27 \xc2\xb0C (40 \xc2\xb0C podnevi in 13 \xc2\xb0C pono\xc4\x8di, kadar je zunaj dovolj hladno). Ob \xc2\xbbprebujanju\xc2\xab\xc2\xa0iz torporja \xc5\xbeival s procesom termogeneze generira toploto in ponovno zvi\xc5\xa1a telesno temperaturo na normalno vrednost._NEWLINE_Ve\xc4\x8dje \xc5\xbeivali bi zaradi svoje mase porabile preve\xc4\x8d energije za vsakokratno ohlajanje in ponovno segrevanje, zato ne preidejo v stanje torporja. Zanje je bolj zna\xc4\x8dilno zimsko spanje (hibernacija), ki nastopi ob dalj\xc5\xa1ih obdobjih ni\xc5\xbejih temperatur (pozimi).'